《刘晁之家园六咏·梅涧》
宋代·姜特立

胜事人间少，芳堤尽种梅。
横枝出疏影，蠹卉长苍苔。
潇洒依湍出，飘零落酒杯。
戏鱼时跃去，冻蝶忽飞来。
宛似孤山见，还如庾岭开。
只将松作友，更与竹为媒。
迥出千林表，真成百卉魁。
羞争桃李艳，自是栋梁材。
止渴将军智，调羹上相才。
风光无着处，吟思发春雷。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。